JG1JG\_POT MRI-defekografia

|  |  |
| --- | --- |
| Kuvaus: | Peräsuolen toiminnan magneettikuvaus |

**TUTKIMUKSEEN VALMISTAUTUMINEN**

KAKSI PÄIVÄÄ ENNEN TUTKIMUSTA

aloittakaa vähäkuituinen ruokavalio - välttäkää siemeniä sisältäviä hedelmiä ja marjoja, tomaatteja, leseitä, pellavansiemeniä ja pähkinöitä. Vähäkuituisia ruokia ovat esim. peruna, soseutetut kasvikset, siivilöidyt mehut, keitot ja kiisselit, jauhopuurot ja vellit, nestemäiset maitotuotteet, juustot, jäätelö, liha, kala, leikkeleet, muna, kala- ja kasvisliemet, leipä (ei kuitenkaan tuore leipä tai pulla, eikä kokojyvätuotteet) - syökää aterioilla tavallista pienempiä annoksia - juokaa runsaasti nesteitä.

TUTKIMUSTA EDELTÄVÄNÄ PÄIVÄNÄ

Juokaa runsaasti nesteitä päivän aikana (vähintään 3 litraa),

lisäksi saatte syödä vain nestemäisiä vähäkuituisia ruokia

- klo 16:00 ottakaa 2 Toilax tablettia (tai vastaava) runsaan veden kera

(tabletit saatte apteekista)

- klo 19:00 laittakaa Toilax- pienoisperäruiske (tai vastaava) peräsuoleen (saatte peräruiskeen myös apteekista)

TUTKIMUSPÄIVÄN AAMUNA

**Juokaa nesteitä riittävästi** esim. vettä, mehua, teetä, kahvia tai mehukeittoa, muuten olkaa ravinnotta. Lääkärin määräämät lääkkeet voitte ottaa.

Laittakaa aamulla yksi Toilax-pienoisperäruiske peräsuoleen.

**TUTKIMUKSEN KULKU**

Teille laitetaan peräsuoleen geeliä (ultraäänitutkimuksissa käytettävää). Naispotilaille geeliä laitetaan vähän myös emättimen puolelle.

Olette tutkimuksen aikana selällään. Saatte potilasvaatteet ja vaipan.

Tässä ohjeet, mitä tutkimuksen aikana joudutte tekemään:

* Supistus: vetäkää lantionpohjan lihaksia pääpuoleen päin, ilman että lantio liikkuu
* Ponnistus: työntäkää lantionpohjaa ja vatsaa varpaisiin päin kuten ulostaessa, mutta älkää vielä ulostako
* Tyhjennys: geelin tyhjennys peräsuolesta
* Jokaisen kuvauksen alussa on oltava ensin pari sekuntia rentona ja sitten tehtävä kyseistä tehtävää.
* ohjeet kuulette kuulokkeiden kautta

Tutkimus kestää noin puoli tuntia.

**TUTKIMUKSEN JÄLKIHOITO**

Tutkimuksen jälkeen pääsette kotiin.

**YHTEYSTIEDOT**

Jos tiedätte tai epäilette olevanne raskaana, tai Teillä on kysyttävää tutkimuksesta, ottakaa yhteys röntgen 2:een, puh. 017 – 173338 arkisin klo 8 – 14.30.